દ્રોણ ‘ન્યસ્તશસ્ત્ર’ થાય તો જ તેમને હણી શકાય. અને ‘ન્યસ્તશસ્ત્ર’ તો જ થાય જો અપ્રિય ખબર જેના વાક્યમાં શ્રદ્ધા મૂકી શકાય એવો પુરુષ કહે. પાંડવોના પક્ષે આવા બે જ પુરુષો છે :એક કૃષ્ણ છે, પણ એ કદી ‘નરો વા કુંજરો વા’ જેવી વાણી બોલે નહિ. બીજા યુધિષ્ઠિર ધર્મરાજ. એટલે હવે ધર્મરાજની શ્રદ્ધેય વાક્ય ઉચ્ચારવાની જવાબદારી વધી ગઈ છે. દ્રોણે યુધિષ્ઠિરની ધર્મનિષ્ઠા પર શ્રદ્ધા મૂકી સમરભૂમિમાંના પોતાના મૃત્યુનું રહસ્ય પ્રગટ કરી દીધું છે.